Cheslin ploeg terug met Laureus-rol | Netwerk24
17 Junie 2021 11:29
Cheslin Kolbe ontduik in die Wêreldbeker-eindstryd in 2019 vir Owen Farrell en Joe Marler en nael deur om Suid-Afrika se tweede drie teen Engeland te druk. Foto: Getty Images
Die 27-jarige Kapenaar sluit hom aan by voormalige Springbokke soos Jean de Villiers, Schalk Burger en Bryan Habana, asook sy een neef, die Olimpiese naelloper Wayde van Niekerk.
Banyana se afrigter, Desiree Ellis, en die Banyana-speler Amanda Dlamini is ook Laureus-ambassadeurs.
Verlede week het dié eer ook Dumisani Chauke, hulpafrigter van die Protea-netbalspan, te beurt geval.
Kolbe was 'n lid van die nasionale sewesspan wat in 2016 die bronsmedalje by die Olimpiese Spele verower het.
Hy het sy Bok-debuut in 2018 in die Rugbykampioenskap teen Australië in Brisbane gemaak en 'n week later sy eerste toetsdrie gedruk in die Springbokke se oorwinning oor die All Blacks in Wellington.
Hy was 'n uitblinker en driedrukker in die Wêreldbeker-eindstryd teen Engeland in 2019 en het vanjaar geskitter vir sy Franse klubspan, Toulouse.
Chauke het basketbal en sokker gespeel voordat sy as tienjarige by netbal betrokke geraak het.
Sy het verskeie toetse vir die Proteas gespeel voordat sy 'n afrigter geword het. Sy was voorheen ook die hulpafrigter van die SA o.21's.
Chauke het haar stigting bekend gestel by haar alma mater, die Mangangeni Primary School in Malamule, Limpopo, waar sy poog om meisies te bemagtig deur afrigting, lewensvaardighede en gemeenskapsprogramme.
• Laureus-ambassadeurs is 'n uitgelese groep huidige en voormalige sportlui wat die hoogste sport in hul loopbane bereik het, maar ook aansienlike bydraes tot die sportgemeenskap gemaak het.
Hulle word gesien as rolmodelle en persone wat suksesvol is of was. Hulle werk as vrywilligers vir die stigting, wat daarna streef om sport te gebruik om van die wêreld se taaiste maatskaplike uitdagings waardeur jong mense in die gesig gestaar word – soos jeugmisdaad, bendes, MIV/vigs, diskriminasie, vetsug en 'n gebrek aan opvoeding – aan te pak.
Volgens die stigting het hy sedert sy ontstaan meer as €150 miljoen (sowat R2,5 miljard) ingesamel vir projekte om die lew van miljoene jong mense te verbeter. – Sportredaksie